Oceanhoarse
Historia

Ben Varon (Amoral 1997–2017) kertoi päättäneensä uuden yhtyeen perustamisesta jo vuonna 2016, kun lähes kaksikymmentä vuotta aktiivisena olleen metalliyhtye Amoralin jäsenten aikataulut eivät enää sopineet yhteen ja säännöllinen keikkailu alkoi olla mahdotonta. Varonin ystävä basisti Jyri Helko (For the Imperium, Warmen) yhtyi ajatukseen uudesta yhtyeestä, minkä jälkeen muun muassa Amoralissakin tuurannut laulaja Tommy Tuovinen (MyGrain) pyydettiin mukaan. Ryhmän juniori, rumpali Oskari Niemi löytyi yhtyeeseen tuttavien suositusten myötä.
Yhtyeen perustamiseen kului kaksi vuotta, jona aikana myös kehiteltiin ja hiottiin kappaleita ja tyylisuuntaa. Yhtyeen musiikki on tyylillisesti selkeää, raskasta ja voimakasta melodista metallia sisältäen isoja riffejä, kovaa soittoa, singalong-kertosäkeitä ja tilutusta. Yhtye on edennyt julkaisemalla kappaleen kerrallaan. Debyyttisingle "The Oceanhoarse" julkaistiin Radio Rockin verkkoradiossa 17. tammikuuta 2018 ja debyyttivideo ilmestyi Youtubessa heti seuraavana päivänä. Toinen single "Fading Neons" julkaistiin live-videona Bravewords.comin välityksellä 22. helmikuuta, ennen yhtyeen ensimmäistä omaa keikkaa 26. helmikuuta 2018. Kolmas single "Waves" julkaistiin 18. huhtikuuta. Tarinallinen video kappaleesta julkaistiin 7. toukokuuta. "The Oceanhoarse" ja "Fading Neons" -kappaleet ovat mukana Wreckfest-ajopelin ääniraidalla, joka julkaistiin Youtubessa kesäkuussa 2018. Neljäs single "The Intruder" julkaistiin heinäkuun lopulla 2018.
Singlet on julkaistu sekä Youtube-videoina että studioäänityksinä Spotifyssa, jossa "Waves" ylitti 50 000 kuuntelukerran rajan heinäkuussa 2018.
Elokuun lopulla 2018 yhtye ilmoitti, että Tommy Tuovinen joutuu eroamaan kuulovaurion takia. Uutta vokalistia etsittiin julkisella haulla ja lokakuun lopussa Oceanhoarse ilmoitti uudesta vokalistista. Joonas Kosonen valittiin useiden hakijoiden joukosta.
Viides single, "Death Row Center", oli Joonas Kososen debyytti Oceanhoarsen riveissä. Se julkaistiin helmikuussa 2019.  Kuudes single "Feed The Sirens" julkaistiin 27. kesäkuuta 2019. Loppuvuoden 2019 yhtye työsti ensimmäistä albumiaan. Voluntary Blends EP ilmestyi 15. marraskuuta 2020. Sitä ennen yhtye julkaisi EP:ltä Slipknot-cover-kappaleen "Duality". Muut albumin kappaleet ovat "Death Row Center" ja "Feed the Sirens" sekä uutena tuotantona "Stitches" ja "Maze of Death", joista viime mainittu julkaistiin myös singlenä vuoden 2019 lopussa.
Yhtyeen tavoitteena on ollut tehdä tarttuvaa live-musiikkia. Tällainen musiikintekotapa mahdollistaa yhtyeen mukaan myös kappaleiden testaamisen yleisön edessä ennen niiden levyttämistä. Tälle linjalle johdonmukaisena jatkumona yhtye julkaisi ensimmäisen täyspitkän albuminsa live-äänityksenä. Kappaleet äänitettiin helmikuussa 2020 bändin ensimmäisellä Euroopan kiertueella. Levyltä lohkaistiin ensimmäinen single "The Damage -Live" 11. toukokuuta 2020. The Damage is Done -Live! -albumi ilmestyi 5. kesäkuuta 2020. Albumi sisältää sekä Voluntary Bends EP:llä julkaistuja että aiemmin singleinäkin julkaistuja kappaleita sekä livekeikkoihin olennaisesti kuuluvia basso- ja soolokitaranumeroita. Levyn äänityksestä vastaa Kimmo Ahola ja miksauksesta Tuomas Wäinölä.
Ensimmäiset keikkansa Oceanhoarse soitti Beast in Blackin erikoisvieraana 9. helmikuuta 2018 Jyväskylän Lutakossa ja seuraavana iltana Nosturissa, Helsingissä. Yhtyeen ensimmäinen vuosi kului Suomessa keikkailemalla klubeilla, festivaaleilla sekä niiden ennakko- ja jatkoklubeilla. Juhannuksena 2018 yhtye esiintyi Nummirockissa Wacken Metal Battle Finland -finalistina kolmen muun yhtyeen kanssa, mutta ei kuitenkaan voittanut Suomen edustusta Wacken Metal Battle -maailmanfinaaliin Wacken Open Air -metallifestivaaleilla. Vuonna 2019 Oceanhoarse esiintyi klubeilla ja festivaaleilla, muun muassa Tokion Suomi Feastissä ja Hyvinkään Rockfestissä. Yhtyeen vuosi huipentui sen itse järjestämään Hoarsefest-tapahtumaan Helsingin On The Rocksissa, jossa viiden metalliyhtyeen esiintymisen lisäksi oli myös muuta ohjelmaa kuten soittoklinikoita. Vuoden 2020 helmikuussa yhtye ehti vetää ensimmäisen Euroopan kiertueensa Marko Hietalan lämmittelijänä, ennen kuin koronaviruspandemiarajoitukset astuivat voimaan. Yhtyeen kevään ja kesän 2020 esiintymisistä peruuntui rajoitusten takia muun muassa Tuska-festivaali.